**«Natascha Kampusch trifft»**, թոք-շոու, որը հեռարձակվել է 2008 թվականին ավստրիական «Puls 4» հեռուստաալիքով։ Հաղորդման վարողը Նատաշա Կամպուշն էր։ Ի սկզբանե նախատեսված էր թողարկել 6 հաղորդում, սակայն նկարահանվեց ընդամենը 3-ը՝ Նիկի Լաուդայի, Շտեֆան Ռուզովիցկու և Վերոնիկա Ֆերրեսի հետ։ Շոուի վերաբերյալ գրախոսների արձագանքներն ընդհանուր առմամբ դրական էին։

Ստեղծման պատմություն
--------------------

### Սկզբնավորում

10-ամյա Նատաշա Կամպուշին առևանգել էր տեխնիկ Վոլֆգանգ Պրիկլոպիլը և ավելի քան 8 տարի պահել մեկուսացված։ Փախուստից անմիջապես հետո աղջիկը գրավել է մամուլի ուշադրությունը։ Նա ինքնակամ առաջարկել է ստեղծել թոք-շոու, որտեղ վարողն ինքն է լինելու։ Կամպուշն ասել է, որ ցանկանում է դադարեցնել հեռուստահաղորդումների և թերթերի պասիվ առարկա լինելը և ձեռնամուխ լինել տեղեկատվական միջավայրի ստեղծմանը։

Կամպուշի հետ աշխատող հոգեբանները նրա նախաձեռնությունը համարում էին արդյունք այն բանի, որ աղջկան հաջողվել է հաղթահարել մարդկանց հանդեպ անվստահությունը։ Կամպուշը հաճախ է հանդես եկել հեռուստատեսությամբ, և հոգեբանների կարծիքով այդ փորձը նրան կօգներ արագ յուրացնել նոր մասնագիտությունը։

Ծրագրվում էր Կամպուշի՝ անգլերեն սովորելուց հետո հաղորդումը հասցնել միջազգային մակարդակի։

### Նկարահանումներ

2007 թվականի վերջին հայտարարվեց, որ Կամպուշի շոուի պրոդյուսերությունն իր վրա կվերցնի «SevenOne Media» ընկերությանը։ Որպես հաղորդման աշխատանքային անվանում՝ ընտրվեց հետևյալը՝ «Natascha Kampusch im Gespräch mit…» (հայերեն՝ Նատաշա Կամպուշը զրուցում է ․․․-ի հետ)։ Այդ ժամանակ էլ հայտնի դարձավ, որ առաջին հաղորդումը նկարահանվելու է 2008 թվականի ապրիլին։

Առաջին հաղորդման ժամանակ հաղորդավարուհու զրուցակիցը «Ֆորմուլա 1»-ի ավտոարշավորդ Նիկի Լաուդան էր։ Վերջինս ասում էր, որ ի սկզբանե կասկածամտորեն է վերաբերել առևանգման զոհին հարցազրույց տալու գաղափարին։ Ավտոարշավորդի խոսքերով՝ նկարահանումներից առաջ ինքը հանդիպել է Կամպուշին, որպեսզի պարզի՝ ինչպիսին են նրա մտադրությունները։ Հաղորդման նկարահանումներն անցկացվել են Վիեննայում։ Ցուցադրության ժամանակ հաղորդումը դիտել է 114 000 հեռուստադիտող։

Ենթադրվում էր, որ հաղորդումը թողարկվելու է ամսվա մեջ մեկ անգամ, որպեսզի Կամպուշը հնարավորություն ունենա կրթություն ստանալու դպրոցում։

Հաղորդումների ցանկ
------------------

| Ցուցադրություն | Հյուր | Նկարահանումներ | Նկարահանման վայր | Դիտորդներ | Վարկանիշ |
| --- | --- | --- | --- | --- | --- |
| 2008 թվականի հունիսի 1 | Նիկի Լաուդա | ապրիլ, 2008 թվական | Վիեննա | 114 000 | 4,7 % |
| 2008 թվականի օգոստոսի 17 | Շտեֆան Ռուզովիցկի | հուլիս, 2008 թվական | Վիեննա | 32 000 | 1,4 % |
| 2008 թվականի հոկտեմբերի 5 | Վերոնիկա Ֆերրես | սեպտեմբեր, 2008 | Մյունխեն | 46 000 | 1,7 % |

Քննադատություն
--------------

Կամպուշը ենթադրում էր, որ հանրության առջև ելույթ ունենալու և սեփական հաղորդաշար վարելու իր որոշումը կարժանանա քննադատության։ Սակայն գրախոսների և հեռուստադիտողների արձագանքները հիմնականում դրական էին։

Տես նաև
-------

* Վոլֆգանգ Պրիկլոպիլ
* 3096 օր
* Նատաշա Կամպուշ
* 3096 օր (ֆիլմ)

Ծանոթագրություններ
------------------

1. 1 2  «"Sehr glücklich":Kampusch über die Reaktionen auf ihre Talkshow erfreut» (գերմաներեն). Der Standard. 03.06.2008. Վերցված է 2013 թ․ օգոստոսի 2-ին.
2. 1 2 3 4  «Жертва похищения станет ведущей ток-шоу». Lenta.ru. 06.12.2007. Վերցված է 2013 թ․ օգոստոսի 2-ին.
3. ↑  «Eigene Talkshow für Natascha Kampusch» (գերմաներեն). Kronen Zeitung. 06.12.2007. Վերցված է 2013 թ․ օգոստոսի 2-ին.
4. 1 2 3  «Наташа Кампуш, которая провела 8 лет в плену у маньяка, стала ведущей ток-шоу». NEWSru.com. 30.05.2008. Արխիվացված է օրիգինալից 2016 թ․ մարտի 4-ին. Վերցված է 2013 թ․ օգոստոսի 2-ին.
5. ↑  «Mittelmäßige Quote für "Natascha Kampusch trifft ..."» (գերմաներեն). DiePresse. 02.06.2008. Վերցված է 2013 թ․ օգոստոսի 2-ին.